En 26-årig mand er anholdt og politiet jagter flere gerningsmænd.

En 22-årig mand blev lørdag aften ved 22-tiden blev såret af knivstik under et slagsmål mellem 15 personer i Storegade i Randers.

Det oplyser Østjyllands Politi i en pressemeddelelse. Den 22-årige blev stukket tre gange, og fik skader i maveregionen og på armene. Han var på et tidspunkt i livsfare.

Men hans tilstand er nu stabil, oplyser politiet.

Politiet oplyser at en 26-årig mand er anholdt og mistænkes for at være en af gerningsmændene til overfaldet. Men vidner har fortalt politiet, at der var flere personer om overfaldet, og derfor jagter politiet nu flere gerningsmænd, ligesom motivet bag slagsmålet og knivstikkeriet stadig er ukendt.

Den 26-årige blev søndag formiddag efter et grundlovsforhør ved retten i Randers fængslet fire uger, sigtet for kvalificeret vold. Han kærede fængslingen.